**CABINET PRIMAR**

**Nr. 43067/05.05.2025**

**REFERAT DE APROBARE**

la Proiectul de hotărâre privind atestarea apartenenței la

proprietatea privată a Municipiului Bistrița a imobilului situat în Bistrița, Bulevardul General Grigore Bălan nr.17, identificat în CF nr.84612 Bistrița

Prin hotărârea Consiliului local nr.33/29.02.2024 s-a aprobat Studiul de Fezabilitate și indicatorii tehnico-economici pentru obiectivul de investiții “Parcare Bistricioarei”, care are ca scop decongestionarea traficului în zona centrală și asigurarea numărului necesar de locuri de parcare pentru persoanele care tranzitează zona centrală și pentru beneficiarii instituțiilor publice din zonă.

Prin astfel de obiective de investiții, Municipiul Bistrița își exprimă interesul în dezvoltarea urbană și amenajarea drumurilor publice. Problema numărului locurilor de parcare atât în zona centrală, cât și în cartierele cu aglomerări de unități locative sau zone comerciale și derularea unor proiecte majore aflate în faza de recepție la terminarea lucrărilor, impune circulația pe o bandă dedicată a autobuzelor electrice, ducând astfel la o diminuare semnificativă a locurilor de parcare adiacente străzilor principale din zona centrală a orașului, printre care și Bulevardul General Grigore Bălan, strada Bistricioarei, strada Dornei.

În acest sens a fost identificată zona de interes propice amenajării parcării publice și un amplasament format din două terenuri neîmprejmuite, disponibile în zonă, în suprafață de 8.015 mp, înscrise în CF nr.89481 Bistrița și nr.89712 Bistrița.

Pentru a se asigura un acces secundar din parcarea publică spre Bulevardul General Grigore Bălan arteră principală de transport, a fost identificat imobilul situat la nr.17 din Bulevardul General Grigore Bălan, înscris în CF nr.84612 Bistrița, aflat în coproprietatea Statului Român și a unor persoane fizice. Astfel că, este necesară soluționarea în regim de urgență a realizării accesului din parcare spre Bulevardul General Grigore Bălan.

Imobilul, construcție și teren, care se află în administrarea Consiliului local a fost atribuită ca locuință prin Dispoziția Primarului municipiului Bistrița nr.407/12.07.2001 în baza prevederilor legale în vigoare la acea dată, chiriaşul neavând drept de cumpărare a locuinţei, acesta urmând a fi relocat într-o altă locuinţă. Imobilul figurează înscris în evidenţele financiar - contabile ale instituţiei, ca bun aparținând domeniul privat având valoarea de inventar actualizată de 63.070,03 lei.

Pentru cota de 349/818 părți teren identificată în CF nr.84612 Bistrița, nr. cadastral 84612, cu drept de proprietate în favoarea numiților Moruțan Florin-Ionuț și soția Moruțan Andrada, a fost inițiată procedura achiziției a imobilului prin negociere directă, aplicabilă ”imobilelor strict necesare pentru extinderea sau construirea unor obiective de interes public”, în condițiile Regulamentului privind achiziția de imobile, construcții și/sau alte terenuri de către Municipiul Bistrița.

Astfel, pentru diferența de teren, respectiv cota de 469/818 părți şi construcţia C1- casă - corp B, identificată în CF nr.84612 Bistrița, aflată în administrarea Consiliului local se propune trecerea în proprietatea privată a Municipiului Bistriţa, în baza prevederilor art.1138 din Codul Civil și ale art.41 alin.(5^2) din Legea nr.7/1996 a cadastrului şi publicităţii imobiliare, republicată, cu modificările şi completările ulterioare, în vederea valorificării interesului public, prin crearea accesului din Bulevardul General Grigore Bălan la obiectivul de investiții de uz și interes public local ”Parcare strada Bistricioarei”.

Cu privire la cele de mai sus, precizez că au fost avute în vedere prevederile art.41 alin.(5^2) din Legea nr.7/1996 a cadastrului şi publicităţii imobiliare, republicată, cu modificările şi completările ulterioare stipulează *”În cazul imobilelor proprietate privată a statului sau a unităţilor administrativ-teritoriale, întabularea se realizează în baza actelor de proprietate, iar în lipsa acestora, în temeiul hotărârii Guvernului, a consiliului judeţean şi a consiliului local de atestare a apartenenţei la domeniul privat, însoţită de orice alt înscris administrativ emis cu privire la imobil, în condiţiile legii, care confirmă identitatea dintre imobilul din documentaţia cadastrală şi cel a cărui intabulare se solicită, faptul că imobilul figurează în inventarul bunurilor imobile proprietate privată, precum şi de certificatul de atestare fiscală.”*

Ordonanţa de urgenţă a Guvernului nr.57/2019 privind Codul Administrativ prevede în mod clar care sunt bunurile care alcătuiesc domeniul public al comunei, orașului, municipiului sau județului, făcând o diferență față de bunurile care aparțin domeniului privat, conform art.354 ”Domeniul privat al statului sau al unitãților administrativ-teritoriale este alcãtuit din bunuri aflate în proprietatea lor și care nu fac parte din domeniul public. Asupra acestor bunuri statul sau unitãțile administrativ-teritoriale au drept de proprietate privatã.” Mai mult, conform art.355 din același act normativ ”Bunurile care fac parte din domeniul privat al statului sau al unităţilor administrativ-teritoriale se află în circuitul civil şi se supun regulilor prevăzute de Legea nr. 287/2009, republicată, cu modificările ulterioare, dacă prin lege nu se prevede altfel.”

În contextul legislaţiei actuale art.129 alin.(1) din același act normativ, menţionează *”Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale”*.

Având în vedere cele precizate mai sus, în temeiul prevederilor Codului Administrativ, ale Noului Cod Civil și ale Legii cadastrului şi publicităţii imobiliare nr.7/1996, republicată, cu modificările şi completările ulterioare, propun adoptarea Proiectului de hotărâre privind atestarea apartenenței la proprietatea privată a Municipiului Bistrița a imobilului situat în Bistrița, Bulevardul General Grigore Bălan nr.17, identificat în CF nr.84612 Bistrița, în forma prezentată.

**Primarul municipiului Bistriţa**,

**Gabriel LAZANY**

A.I./C.S.C./2ex.